Politiets responstid er 23 minutter
Når politiet skal ha med seg våpen, er responstiden hele 39 minutter. Gjennomsnittet for alle utrykningene er 29,1 minutter, skriver Aftenposten. I en rapport som daværende justisminister Knut Storberget la fram i 2008, ble den gjennomsnittlige responstiden anslått til ni-ti minutter. Responstiden er dermed mer enn dobbelt så lang. Det er store regionale forskjeller. Den gjennomsnittlige responstiden varierer fra om lag 20 til 57 minutter mellom de ulike politidistriktene.Tallene kommer fram i en ny dataanalyse som Politidirektoratets endringsprogram har laget for politidirektør Odd Reidar Humlegård. Til sammen 22.300 politiutrykninger fra januar til mai er kartlagt i undersøkelsen. Dette er den største og mest omfattende målingen av politiets responstid som er gjennomført. Rapporten blir lagt fram på et politisjefmøte som starter mandag. Målet med undersøkelsen er å lage et system for permanent måling av politiets reaksjonsevne. - Dette er en veldig viktig rapport for endringene vi gjør i politiet. Dette må sees sammen med endringene vi foreslår i struktur og driftsnivå. Enkelte steder må du vente 20 til 30 minutter. Det kan være veldig mye hvis det står om liv og helse. Vi har for store ulikheter i dag, og det er derfor vi foreslår å redusere antallet politidistrikter, sier Humlegård til Aftenposten. Politianalyseutvalget har foreslått å kutte antallet politidistrikter fra dagens 27 til seks.
Det tar politiet i gjennomsnitt 23 minutter å rykke ut på alarmoppdrag. Responstiden er mer enn dobbelt så lang som politiet tidligere har gitt inntrykk av.